Совет Союзыр зэрылъэлъэжамкIэ жэуап ихьу къелъытэ
СССР-м и япэ президент Горбачёв Михаил жиIащ Совет Союзыр зэрылъэлъэжамкIэ жэуап ихьу къызэрыщыхъур, хуэфэщэн хуэдэу ткIийуэ къэзыухъуреихьхэм япэщIэтыфакъыми. Апхуэдэ гупсысэхэмкIэ ар ядэгуэшащ ЭкономикэмкIэ мэзкуу школым и тхылъыщIэ щигъэлъагъуэм кърихьэлIа студентхэм.
Президенту щытам зэрыжиIэмкIэ ар мызэ-мытIэу щIэкIыжын хуей хъуащ союз зэгурыIуэныгъэщIэм елэжьынымкIэ зэхуашэса, ар зи тхьэмадэу щыта, комиссэм и зэIущIэхэм хэтхэр къызэхинэурэ. «СакъыхэкIыжырт, ауэ зэман дэкIырти къыскIэлъыкIуэхэрт — зэ Ельциным зыгуэрхэр дэщIыгъуу, адрейм нэгъуэщI гуэрхэр», — къеIуэтэж Горбачёвым. — Къэралыр хъумэн хуейуэ, Союзыр нэгъуэщI гуэркIэ зэхъуэкIыныр щыуагъэу къэслъытэу щытащ».
«Сэ къызгуроIуэ, абыкIэ жэуаплыныгъэ зэрысхьыр — сэ зыми сытригъэкIакъым, езыр-езыру сыIукIащ, абыхэм сапэлъэщакъым», — зиумысыжащ Горбачёвым.
ЩIэупщIэныгъэхэр езыгъэкIуэкI «Левада-центр»-м мы гъатхэпэм къигъэлъэгъуа бжыгъэхэм ятеп- щIыхьмэ, процент 56-м ягу къоуэ СССР-р зэрылъэлъэжар, процент 28-м я еплъыкIэр абы пэщIоуэ. Процент 16-м зытраухуэнур ящIэркъым.
1991 гъэм гъатхэпэм и 17-м СССР-м союзпсо ре- ферендум щекIуэкIащ. Абы къыщаIэтат мыпхуэдэ упщIэ: «Къэфлъытэрэ фэ Социалист Республикэхэм я Совет Союзыр республи- кэ щхьэхуитхэм зэхуэдэ хуитыныгъэ щаIэ къэщIэрэщIэжа федерацэу, дэтхэнэ лъэпкъми я хуитыныгъэр щызэхуэдэнур, хъумэн хуейуэ?» Абы щыгъуэм щIэуп- щIэныгъэм хэтахэм я процент 77-м союзыр адэкIи щыIэпхъэу Iэ яIэтащ, процент 22-рат ар къутэжыным и телъхьэр. Апхуэдэу щыт пэтми, зэман кIэщI дэкIри, СССР-р лъэлъэжащ.
